 ए मसां गे तां कोई बीमा कम्पनी आले आई पुज्जे जागतें कुड़िएं दा, गवें मैंइए दा, शाह हुन्दी टटरी ते दन्दें दा,भाण्डें टीण्डें दा, सब किछे दा बीमा कराई लेओ, की जे इन्दी हिफाजत बीमा गै करी सकदा ऐ, जे शाह हुन्दी मेहली गी सरीक अग्ग लाई ओड़न, जे उन्दा कुते एकसीडैंट होई जा तां के होग।  ओफ कुते पासे बी राम नेईं, पर बसोस ए ऐ जे बीमे दे बुक रुपे देइए बी कख नी हुन्दा।  शाह हुन्दे पैसे पर एह लोक लूंदीएं आला लेखा पौंदे न, तां शाह होर इन्हें लूंदीएं गी खिद्दे, खिद्दे, उट्टी त्रुट्टी जन्दे न, पैसा कमाना सखल्ला पर इन्हें लूदीएं कोला उसी बचाई रखना मुश्कल।  ओ सोचदे न असें जिन्ना कमाया, चन्दे, बीमे ते अखबारें आलें लेई गे।  असें ते छड़ी झख गै मारी।  बस शाह होरें गी चप्प चढ़ी गेई।  सिर दुखन लगी पेआ, खादे पीते दा हराम होई गेआ।  भावें शाह होरें गी ऐदे ने बिन्द बी फर्क नी पौंदा, पर फी बी आदमी कोल जिन्ना मर्जी पैसा होऐ, ब जेल्लै ओदा पाई बी इयां जा जिसी ओ लोकें दी ठग्गी ते जबरदस्ती समझदा होऐ तां न्वाड़ा बी इन्ना गै दुख हुन्दा ऐ जिन्ना सर्वेस नास होने दा, ते सेठ हुन्दा अज्ज कोई त्रै बारी सर्वेस नास होआ ऐ, सेठ होरें मत्थे पर अत्थ मारी लेआ, अजें समाज सुधार संस्था, स्त्री कल्याण सभा, धर्म संघ ते यतीम खाना बाकी न।  इन्हें लोकें दा असें कर्जा देना ऐ जेका हून आउन धक्के लाई कड्डी देंग, पर अजें बी लोकें गी शकायत ऐ जे शाह होर कंजूस न, न चंगा खन्दे न, ते न चंगा लांदे न, हर कोई मीनें ने गै गल्ल करदा ऐ, ‘शाह जी किछ दान करो,ए सारा सिलसिला इत्थे गै रेई जाना ऐ शाह होर कुड़दे खपदे।  कुसे गी किछ बादी घाटी आखी बी नीं सकदे, पर विच्चो बिच्च आखदे ए शरीक कुत्थों आं जम्मी पे न जियां आखो इन्हें गी मेरा गै फिकर ऐ लोक ते कदें खुश नी हुन्दे, दूर केह् जाना अपनी जनानी गै दिक्खो, इस्सै तक्का रौंह्दी ऐ के किछ झड़ी जा। 